**Έκθεση της Κοινοβουλευτικής Επιτροπής Περιβάλλοντος για τους κανονισμούς «Οι περί Συσκευασιών και Αποβλήτων Συσκευασιών (Μείωση της Κατανάλωσης Λεπτής Πλαστικής Σακούλας Μεταφοράς) (Τροποποιητικοί) Κανονισμοί του 2021»**

**Παρόντες:**

Χαράλαμπος Θεοπέμπτου, πρόεδρος Μαρίνα Νικολάου

Νίκος Κέττηρος Χρίστος Ορφανίδης

Πρόδρομος Αλαμπρίτης Χρύσανθος Σαββίδης

Σάβια Ορφανίδου Μιχάλης Γιακουμή

Ρίτα Θεοδώρου Σούπερμαν

Η Κοινοβουλευτική Επιτροπή Περιβάλλοντος μελέτησε τους πιο πάνω κανονισμούς σε τέσσερις συνεδρίες της, οι οποίες πραγματοποιήθηκαν στις 20 Οκτωβρίου, στις 24 Νοεμβρίου και στις 8 Δεκεμβρίου 2021, καθώς και στις 12 Ιανουαρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Γεωργίας, Αγροτικής Ανάπτυξης και Περιβάλλοντος, του Τμήματος Περιβάλλοντος του ίδιου υπουργείου, του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, του Γραφείου Επιτρόπου Περιβάλλοντος, της Ομοσπονδίας Εργοδοτών και Βιομηχάνων (ΟΕΒ), του Κυπριακού και Βιομηχανικού Επιμελητηρίου Κύπρου (ΚΕΒΕ), της Παγκύπριας Οργάνωσης Βιοτεχνών Επαγγελματιών (ΠΟΒΕΚ), του Συνδέσμου Βιομηχάνων Πλαστικών Κύπρου και της Ομοσπονδίας Περιβαλλοντικών Οργανώσεων Κύπρου (ΟΠΟΚ). Ο Παγκύπριος Σύνδεσμος Λιανικού Εμπορίου (ΠΑΣΥΠΕ), ο Σύνδεσμος Καταστημάτων Διαρκούς Εξυπηρέτησης (ΣΥΚΑΔΕ), ο Κυπριακός Σύνδεσμος Καταναλωτών, ο Σύνδεσμος Ανακυκλωτών Κύπρου και το Κυπριακό Ίδρυμα Προστασίας του Περιβάλλοντος (Terra Cypria), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Αντρέας Καυκαλιάς και Λίνος Παπαγιάννης.

Σκοπός των κανονισμών, οι οποίοι εκδίδονται δυνάμει των άρθρων 6Α και 27 του περί Συσκευασιών και Αποβλήτων Συσκευασιών Νόμου, είναι η τροποποίηση των περί Συσκευασιών και Αποβλήτων Συσκευασιών (Μείωση της Κατανάλωσης Λεπτής Πλαστικής Σακούλας Μεταφοράς) Κανονισμών, ώστε να επενεχθούν σε αυτούς τα ακόλουθα:

1. Η απαγόρευση της διάθεσης λεπτής πλαστικής σακούλας μεταφοράς από πωλητές προϊόντων στα σημεία πώλησης.
2. Η απαγόρευση της παραγωγής, διανομής, πώλησης, παροχής και χρήσης της οξοδιασπώμενης πλαστικής σακούλας μεταφοράς.
3. Η θέσπιση υποχρέωσης στους μεμονωμένους πωλητές προϊόντων και στα οργανωμένα σύνολα πωλητών προϊόντων να προβαίνουν σε δράσεις για ενημέρωση και ευαισθητοποίηση του κοινού σχετικά με τη μείωση της χρήσης της λεπτής πλαστικής σακούλας μεταφοράς.

Σύμφωνα με τα στοιχεία που κατατέθηκαν στην επιτροπή από το Υπουργείο Γεωργίας, Αγροτικής Ανάπτυξης και Περιβάλλοντος, για να επιτευχθεί η εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία (ΕΕ) 2015/720 του Ευρωπαϊκού Κοινοβουλίου και του Συμβουλίου της 29ης Απριλίου 2015 σχετικά με την τροποποίηση της Οδηγίας 94/62/ΕΚ με σκοπό τη μείωση της κατανάλωσης λεπτών πλαστικών σακουλών μεταφοράς», η Κυπριακή Δημοκρατία είχε αποφασίσει να επιβάλει ως μέτρο μείωσης της χρήσης της λεπτής πλαστικής σακούλας μεταφοράς στη Δημοκρατία τη χρέωση αυτής στα σημεία πώλησης στην κατ’ ελάχιστον τιμή των €0.05 συν ΦΠΑ. Ωστόσο, λόγω της γενικότερης τάσης που υιοθετείται πλέον σε ευρωπαϊκό επίπεδο για περαιτέρω μείωση της χρήσης πλαστικού, καθώς και λόγω της αδυναμίας εξεύρεσης ενός αποτελεσματικού μηχανισμού συλλογής του ποσού χρέωσης της λεπτής πλαστικής σακούλας μεταφοράς, το Υπουργείο Γεωργίας, Αγροτικής Ανάπτυξης και Περιβάλλοντος αποφάσισε όπως υιοθετήσει μέσω της προτεινόμενης τροποποίησης το αυστηρότερο μέτρο της καθολικής απαγόρευσης της διάθεσης λεπτής πλαστικής σακούλας μεταφοράς από πωλητές προϊόντων στα σημεία πώλησης.

Περαιτέρω, σύμφωνα με τα ίδια στοιχεία, με τους κανονισμούς προτείνεται επιπροσθέτως η απαγόρευση της παραγωγής, διανομής, πώλησης, παροχής και χρήσης της οξοδιασπώμενης πλαστικής σακούλας μεταφοράς, η οποία είναι κατασκευασμένη εξ ολοκλήρου ή εν μέρει από οξοδιασπώμενη πλαστική ύλη, ώστε να εναρμονιστεί μερικώς η εθνική νομοθεσία με την πράξη της Ευρωπαϊκής Ένωσης με τίτλο «Οδηγία (ΕΕ) 2019/904 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τη μείωση των επιπτώσεων ορισμένων πλαστικών προϊόντων στο περιβάλλον».

Στο πλαίσιο της συζήτησης των κανονισμών οι εκπρόσωποι του ΚΕΒΕ και του Συνδέσμου Βιομηχάνων Πλαστικών Κύπρου εξέφρασαν τη διαφωνία τους ως προς την προτεινόμενη απαγόρευση της διάθεσης λεπτής πλαστικής σακούλας μεταφοράς από πωλητές προϊόντων στα σημεία πώλησης, σημειώνοντας ότι με το προτεινόμενο μέτρο ενδέχεται να παραβιάζεται η αρχή της αναλογικότητας, ένεκα του ότι ο στόχος της μείωσης της κατανάλωσης της χρήσης λεπτής πλαστικής σακούλας μεταφοράς έχει ήδη επιτευχθεί με την επιβολή του μέτρου της χρέωσης αυτής στα σημεία πώλησης, συναφώς η πλήρης απαγόρευση ενδέχεται να συνιστά ένα δυσανάλογο μέτρο. Ωστόσο, οι ίδιοι εκπρόσωποι σημείωσαν περαιτέρω ότι, εφόσον η πρόθεση της εκτελεστικής εξουσίας είναι να προωθηθεί το αυστηρότερο μέτρο της πλήρους απαγόρευσης της διάθεσης λεπτής πλαστικής σακούλας μεταφοράς από πωλητές προϊόντων στα σημεία πώλησης, πρέπει να δοθεί στις επιχειρήσεις ο απαραίτητος χρόνος προσαρμογής πριν την εφαρμογή του νέου αυτού μέτρου, ώστε να διαθέσουν τα αποθέματά τους.

Συναφώς με τα πιο πάνω, στο πλαίσιο της εξέτασης των προνοιών των κανονισμών την επιτροπή απασχόλησε η αναφερόμενη επισήμανση των εκπροσώπων του ΚΕΒΕ και του Συνδέσμου Βιομηχάνων Πλαστικών Κύπρου για την απουσία πρόβλεψης μεταβατικής περιόδου προσαρμογής στο νέο μέτρο της πλήρους απαγόρευσης της διάθεσης λεπτής πλαστικής σακούλας μεταφοράς και ως εκ τούτου, με τη σύμφωνη γνώμη του Υπουργείου Γεωργίας, Αγροτικής Ανάπτυξης και Περιβάλλοντος, αποφάσισε να τροποποιήσει το κείμενο των κανονισμών, ώστε να τεθούν σε ισχύ έναν (1) χρόνο μετά τη δημοσίευσή τους στην Επίσημη Εφημερίδα της Δημοκρατίας.

Υπό το φως των πιο πάνω, η Κοινοβουλευτική Επιτροπή Περιβάλλοντος, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στην ολομέλεια του σώματος την έγκριση των κανονισμών όπως αυτοί τελικά διαμορφώθηκαν σύμφωνα με τα πιο πάνω.

31η Ιανουαρίου 2022

Αρ. Φακ.: 23.03.058.009-2021

ΑΦ/ΑΒ/ΘΚ/ΜΑΧ